Am Sunntig Morge gahts los mit uesere 5-Tageswandertour zum Machu Picchu. Normalerweis isch d Abfahrtszeit in Cusco am Morge zwuesched 4ri und 5fi. Wege dae Presidaentewahle muend mir aber erst am 10ni parat si und laufed am erste Tag weniger. Es isch fuer die ganz Bevoelkerig obligatorisch z waehle, suscht muends e Buess zahle, d.h. au uese Guide muess am Morge na z erst go abstimme.  Plant sind vier Taeg laufe bis Aguas Calientes, s Dorf direkt unter em Machu Picchu. Am 5. Tag wird dae Machu Picchu bsuecht, was au mit viel laufe verbunde isch.  Mir sind 7 Persone i uesere Gruppe. Mitem Kleinbus fahred mir ca. 3 Stund dur d Berge. Nachem z Mittag gaht s erste Abenteur los: Ueses noechste Transportmittel isch en Viehtransporter und zeme mitere andere Gruppe werded mir da druf verfrachtet. Stehend, hebe  choend mir ues ame Balke ide Mitte, gahts ueber die unteeret, holprig Strass   . Immer wieder heissts "Chopf iezieh", well d Baeum in Weg choemed. Das isch die Strecki, wo mer im Normalfall wuerd laufe, dank dae Wahle hend mir da e spannendi,  suedamerikanischi Fahrt erlebt...  Mir laufed ca. 1,5 Stund bis zu uesem Camp, direkt unter dae schneebedeckte Berge. Entsprechend chalt wirds, sobald d Sunne untergaht, und mir sind wieder mal froh, dass mir gnueg warmi Kleider im Rucksack hend! Trotz em warme Schlafsack fruer ich die ganz Nacht dur achli und schlaf noed eso viel.    Am Morge am 5fi isch Tagwach, als ersts gits en ufputschende Cocatee. Nachem z Morgeesse laufed mir los. Vo 3900m.ue.M. gahts ufe uf 4600m.ue.M. Uesen lange  Ufenthalt ide Hoechi macht sich bemerkbar und so laufed mir ring ufe. Ich muess selber stuune, dass ich noed meh mueh gha han, han richtig Freud! D Ussicht uf em Salkantaypass isch super und mir hend blaue Himmel so wiet s Aug reicht. Achli versteckt vom normale Weg hets en chline, tuerkisblaue See. Vo da hend mir die perfekte Ussicht und es tolls Rundumpanorama uf Berge. Herrlich!!!  Aschluessend gaht dae laaaaangi Abstieg los. Insgesamt fast 5 Stund laufed mir nur abwaerts bis zum noechste Camp. Zum  Glueck hend mir nur dae chline Rucksack zum traege, dae Rest choend mir uf dae Ross transportiere. Mir hend bim Abstieg e Mittagspause, ebefalls mir schoener Ussicht   . Wo mir acho sind, het dae Choch scho alles parat gha.  Mini Fuess  tuend weh, wo ich endlich im Camp a chume und ich han zwei riesige Blatere a dae Ferse. Und das nachem erste Tag richtig laufe... Die Fuess plaget mich i dae noechste Taeg, aber, ich muess laufe und so muess ich halt achli uf Zaeh biesse und mich mit dae schoene Natur ablenke...    Am 3. Tag gahts mehrheitlich abwaerts, so langsam choemed mir in Regewald, d Vegetation veraenderet sich fest. Es het en huufe Bananebaeum und Kaffibaeum und s Klima wird immer waermer. Am Abig choend mir i dae noechi vom  Camp i natuerlichi heissi Quelle go bade und uesi Muskle go entspanne, was fuer e Wohltat!  Mir hoecklet fuer dae Tee und aschluessend Znacht zeme, dae Wil, uese Guide, erklaert es paar Sache zum noechste Tag und mir werded mit super Esse verwoehnt. Es isch uesi letschti Nacht im Zelt und dank em waermere Klima isch es agnehm.    Am 4. Tag fahred mir z erst es Stuck im Bus und laufed denn oeppe 3 Stund bis uf Aguas Calientes. D Wanderig verlauft im Tal, rund um dae Berg, wo Machu Picchu dobe isch und entlang vo dae Zugschiene. D Vegetation i daem Tal isch wunderschoen, es het viel verschiedeni farbigi Blueme   .  Am Schluss fuehrt dae Weg sogar na durs Zugtunnel. Haet zwar es Schild, dass es verbote isch, dur s Tunnel zwandere, aber wer kuemmeret das?! Anschienend het mer Platz zum an Rand vom Tunnel stah, falls en Zug chunt. Ich bin glich froh, dass mir am Zug noed im Tunnel begegnet... Am Namittag erreichet mir Aguas Calientes. Es absolut touristisches Ort und alli hend s glich Ziel: Machu Picchu.      Am Morge am 3 schellet dae Wecker. Am viertelvor 4ri laufed mir los zu dae Eingangsbrugg vom Machu Picchu. Mir muend na bis am 5fi warte, bis s Tor ufgaht, und d Schlange wird immer laenger. Dae Grund, dass alli so frueh dastoend isch, dass nume die erste 400 Persone es Ticket ueberchoemed fuer uf dae Huayna  Picchu, dae markanti Berg wo ueber de Ruine vo Machu Picchu trohnt. Das Billet chunt mer aber effektiv erst bim 2. Eingang ueber, und dae isch na ca. 1600 Stegetritt ufwaerts entfernt. Chum choend mir ueber d Brugg is Areal, gaht es Renne dae Berg duruf los, alli woend das Ticket. Voellig verschwitzt choemed mir e knappi Stund spaeter dobe a und choend ues au es Billet fuer dae Huayna Picchu ergattere...  Am 6si oeffnet dae 2. Eingang zum Machu Picchu, mit em Wil hend mir 2 Stund lang e Fuehrig. Langsam gaht d Sunne uf und mir erfahred, dass d Inkas sogar d Berge am andere Ende vom Tal bearbeitet hend, dass d Sunne am Morge gnau uf dae Sunnetempel ide Stadt Machu Picchu und ufs Sunnetor vor dae Stadt leuchtet   . Sie hend fuer das tatsaechlich d Berge entsprechend abgschliffe, unglaublich! D Sunne oder Inti isch oeppis vom Hoechste gsi ide Inkakultur. Zu dae Inkaziet hend oeppe 3000 Persone da glebt. Dae Architekt vo Machu Picchu isch dae Inka (Koenig) Pachacutec gsi. Er het all die geniale, unverwechselbare Steikombinatione entworfe. Die Stei sind  gschliffe worde, dass gnau ufenand passed, es isch nirgends au nur en Spalt z gseh. Zudem sind d Stei wie "Schluessel und Schloss" gmeisslet worde, d.h. ein Stei het es Loch gha, wo s Gegestuck genau dripasst, sodass die Stei ufenand hebed. Zudem isch immer erbebesicher baut worde. Dae Inka Pachcutec wird huet als dae wichtigste Inka bezeichnet. D Inkas oder au Koenige vor ihm hend nanig die geniale Bautechnik gha.  S Wassersystem isch ebefalls genial baut, ueberall hets chlini Kanael, wo alli Terasse fuer  dae Gmuesabau und au d Haeuser mit Wasser versorgt hend.  Machu Picchu isch na so guet erhalte, dass mer sich vieles grad lebhaft chan vorstelle. Und es isch ebe na so guet erhalte, well d Spanier Machu Picchu nie gfunde hend.  Es isch faszinierend! Nach dae Fuehrig verabschiedet mir ues vom Wil und steiged uf dae Huayna Picchu ufe. Puh, streng isch es und d Stegetritt werded immer schmaler. Die Inkas muend ja chlini Fuess gha ha... D Sicht vo da obe uf Machu Picchu abe isch super. Mer chan i de  Form vo de Ruine en sitzende Kondor erkenne. Mir gnuessed die Ussicht, und ich stuune eifach, dass d Inkas sogar da obe en Tempel anebaut hend! Dae Roli het dae Machu Picchu vor 4 Jahr scho bsuecht, und au er isch erneut fasziniert.  Nachdem mir wieder abekletteret sind vom Huayna Picchu laufed mir uf die ander Siete und gnuessed da das typische Postkartebild vom Machu Picchu. WOW!  Ich gnuess dae ganz Namittag das faszinierende Bild, hoeckle gmuetllich ufeme Muerli   . Dae Roli kletteret i daere Ziet na uf dae Berg Machu Picchu ufe, das het er vor 4 Jahr nanig gmacht.    Ergaenzig vom Roli: De Berg erreicht mer i knapp einere Stund ueber wiiteri wohl ueber 2000 steili Staegetritt, naech am Abgrund. D Ussicht isch spektakulaer! Wo ich wieder dune gsi bin, han ich fast nueme moege laufe. Trotzdem han ich ueberraschenderwiis kei  Muskelkater uebercho nach daene 5 Taeg wandere.    Mir bliebed bis Sunneuntergang da, wow, was fuer en Tag!!! Mitem Bus gahts zrugg uf Aguas Calientes und denn mitem Zug bis Ollantaytambo, wo mir uebernachtet.    Die Tour und vor allem au Machu Picchu isch eifach  genial gsi. Mir hend 5 Taeg super Wetter und unvergesslichi Erlebnisse gha!!!